b"\n_START_ARTICLE_\nThomas Edison\n_START_SECTION_\nAnkstyvas gyvenimas\n_START_PARAGRAPH_\nTomas Edisonas gim\xc4\x97 Milane, Ohajo valstijoje, augo Port Hurono mieste, Mi\xc4\x8digane. Jis buvo septintasis ir paskutinysis vaikas Samuelio Edisono (angl. Samuel Edison) ir Nenc\xc4\x97s Metjus Eliot (angl. Nancy Matthews Elliott) \xc5\xa1eimoje. Mokykloje Tomas mok\xc4\x97si nelabai stropiai, netgi buvo vadinamas \xe2\x80\x9enei\xc5\xa1man\xc4\x97liu\xe2\x80\x9c bei \xe2\x80\x9ebesmegeniu\xe2\x80\x9c, tod\xc4\x97l jo motina Nenc\xc4\x97 atsisak\xc4\x97 mokyklos ir savo s\xc5\xabn\xc5\xb3 prad\xc4\x97jo mokyti individualiai. 1854\xc2\xa0m. Tomo \xc5\xa1eima persikraust\xc4\x97 i\xc5\xa1 Milano ar\xc4\x8diau prie gele\xc5\xbeinkelio Port Hurone. Ten Edisonas dirbo siuntini\xc5\xb3 i\xc5\xa1ne\xc5\xa1iotoju, v\xc4\x97liau \xe2\x80\x9eGrand Trunk Railway\xe2\x80\x9c gele\xc5\xbeinkeli\xc5\xb3 stoties telegrafo operatoriumi. D\xc4\x97l avarijos traukinyje sutriko jo klausa. B\xc5\xabdamas 19 met\xc5\xb3, Tomas Edisonas i\xc5\xa1va\xc5\xbeiavo dirbti \xe2\x80\x9eAssociated Press\xe2\x80\x9c kompanijoje Luizvilyje, ta\xc4\x8diau, nety\xc4\x8diomis i\xc5\xa1liej\xc4\x99s sieros r\xc5\xabg\xc5\xa1t\xc4\xaf ant vir\xc5\xa1ininko stalo, prarado darb\xc4\x85. Tada Tomas i\xc5\xa1vyko gyventi \xc4\xaf Nauj\xc4\x85j\xc4\xaf D\xc5\xbeers\xc4\xaf, pas savo draug\xc4\x85 Franklin\xc4\x85 Leonard\xc4\x85 Pop\xc4\x85 (angl. Franklin Leonard Pope) ir ten 1869\xc2\xa0m. u\xc5\xbepatentavo savo pirm\xc4\x85j\xc4\xaf i\xc5\xa1radim\xc4\x85\xc2\xa0\xe2\x80\x93 telegrafo atsakikl\xc4\xaf.\n_START_SECTION_\nKarjeros prad\xc5\xbeia\n_START_PARAGRAPH_\nTomas Edisonas savo i\xc5\xa1rad\xc4\x97jo bei verslininko karjer\xc4\x85 prad\xc4\x97jo Niuarke, Naujajame D\xc5\xbeersyje. I\xc5\xa1rad\xc4\x99s kelet\xc4\x85 pagerinim\xc5\xb3 telegrafui ir automatin\xc4\xaf kartotoj\xc4\x85, jis 1877\xc2\xa0m. sukonstravo fonograf\xc4\x85. \xc5\xa0is \xe2\x80\x9estebuklingas\xe2\x80\x9c i\xc5\xa1radimas labai i\xc5\xa1garsino Edison\xc4\x85. I\xc5\xa1rad\xc4\x97j\xc4\x85 Tom\xc4\x85 \xc5\xbemon\xc4\x97s prad\xc4\x97jo vadinti \xe2\x80\x9eMenlo Parko burtininku\xe2\x80\x9c (angl. The Wizard of Menlo Park), ta\xc4\x8diau jo pirmojo fonografo cilindras buvo surinktas i\xc5\xa1 alavo pluo\xc5\xa1to, tod\xc4\x97l montuojamas garsas buvo nelabai kokybi\xc5\xa1kas. 1880\xc2\xa0m. savo fonografus projektuoti prad\xc4\x97jo Aleksandras Grehamas Belas, \xc4\x8ci\xc4\x8desteris Belas ir \xc4\x8carlis Tainteris. Naujuose prietaiso modeliuose cilindrai buvo kartoniniai ir padengti va\xc5\xa1ku. Tai buvo naujas i\xc5\xa1\xc5\xa1\xc5\xabkis Tomui Edisonui, jis prad\xc4\x97jo tobulinti savo fonografo projekt\xc4\x85.\n_START_SECTION_\n1876\xe2\x80\x931881\xc2\xa0m.\n_START_PARAGRAPH_\n1876\xc2\xa0m. Edisonas \xc4\xafk\xc5\xabr\xc4\x97 pirm\xc4\x85j\xc4\x85 savo pramonin\xc4\x99 technologij\xc5\xb3 laboratorij\xc4\x85, esan\xc4\x8di\xc4\x85 Menlo Parke, Naujajame D\xc5\xbeersyje. L\xc4\x97\xc5\xa1as laboratorijos klest\xc4\x97jimui teik\xc4\x97 pats Edisonas sukaup\xc4\x99s nemenk\xc4\x85 kapital\xc4\x85 nuo savo telegrafo patobulinim\xc5\xb3 pardavimo. Jo \xc4\xafstaigos specifinis tikslas buvo nuolat kurti technologij\xc5\xb3 naujoves bei j\xc5\xb3 pagerintus modelius. Tomas Edisonas savo vardu da\xc5\xbenai patentavo jo samdyt\xc5\xb3 darbuotoj\xc5\xb3 i\xc5\xa1rastus renginius ir patobulinimus. Jis ne tik vert\xc4\x97 \xc4\xaftemptai dirbti laboratorijos darbuotojus, bet ir pats taip dirbo. Jis buvo \xc4\xafk\xc5\xabr\xc4\x99s didel\xc4\x99 darbo grup\xc4\x99, kurioje dirbo samdomi in\xc5\xbeinieriai bei kiti \xc5\xa1ios srities atstovai._NEWLINE_Per 1877\xe2\x80\x931878\xc2\xa0m. laikotarp\xc4\xaf Edisonas i\xc5\xa1rado ir patobulino savo pirm\xc4\x85j\xc4\xaf anglin\xc4\xaf mikrofon\xc4\x85, kuris buvo naudojamas telefon\xc5\xb3 rageliuose iki 1980\xc2\xa0m. 1920\xc2\xa0m. \xc5\xa1is prietaisas buvo panaudotas radijo stotyse._NEWLINE_In\xc5\xbeinierius\xc2\xa0\xe2\x80\x93 elektrikas Viljamas Jozefas Hameris (angl. William Joseph Hammer) savo pareigas laboratorijoje prad\xc4\x97jo vykdyti nuo 1879\xc2\xa0m. gruod\xc5\xbeio. Jis buvo pagrindinis Edisono pad\xc4\x97j\xc4\x97jas, kuriam atiteko garb\xc4\x97 konstruoti pirm\xc4\x85sias savo vir\xc5\xa1ininko suplanuotas elektros lemputes. Edisono lemput\xc4\x97s tur\xc4\x97jo labai patvarius vakuumus, kuri\xc5\xb3 pagalba jos gal\xc4\x97jo degti kelis \xc5\xa1imtus valand\xc5\xb3, taip pat i\xc5\xa1skirtin\xc4\x99 kokyb\xc4\x99 lemputei teik\xc4\x97 anglinis bambuko si\xc5\xablas. 1880\xc2\xa0m. buvo pagaminta 50 000 toki\xc5\xb3 lempu\xc4\x8di\xc5\xb3. Tomas Alva Edisonas nei\xc5\xa1rado pirmosios lemput\xc4\x97s, o tik komercializavo pirm\xc4\x85j\xc4\xaf komerci\xc5\xa1kai praktin\xc4\xaf \xc5\xa1viesos \xc5\xa1altin\xc4\xaf._NEWLINE_1880\xc2\xa0m. Edisonas u\xc5\xbepatentavo elektros pasiskirstymo sistem\xc4\x85, kuri buvo b\xc5\xabtina elektros lemput\xc4\x97s veikimui. Gruod\xc5\xbeio 17 d. buvo \xc4\xafsteigta pirmoji elektros ap\xc5\xa1vietimo kompanija \xe2\x80\x9eEdison Electric Illuminating Company\xe2\x80\x9c, o jau 1882\xc2\xa0m. rugs\xc4\x97jo 4 d. Perlo gatv\xc4\x97je, Manhatane buvo \xc4\xafjungta pirmoji \xc5\xa1alies elektrin\xc4\x97 \xe2\x80\x9ePearl Street Station\xe2\x80\x9c. \xc5\xa0i elektrin\xc4\x97 apr\xc5\xabpino 59 klientus Manhatano mieste, teikdama nuolatin\xc4\x99 110 volt\xc5\xb3 elektros srov\xc4\x99._NEWLINE_Menlo Parko laboratorija s\xc4\x97kmingai pl\xc4\x97t\xc4\x97si, tod\xc4\x97l Edisonas pasisak\xc4\x97 nor\xc4\xafs tur\xc4\x97ti visas chemines med\xc5\xbeiagas ir kitus reikalingus \xc4\xafrankius bei i\xc5\xa1teklius savo \xc4\xafstaigoje\xe2\x80\xa6 1887\xc2\xa0m. vienas laikra\xc5\xa1tis paskelb\xc4\x97, kad Tomo Edisono laboratorijoje yra: \xe2\x80\x9ea\xc5\xa1tuoni t\xc5\xabkstan\xc4\x8diai chemikal\xc5\xb3 r\xc5\xab\xc5\xa1i\xc5\xb3, vis\xc5\xb3 dyd\xc5\xbei\xc5\xb3 adatos, virv\xc4\x97s, laidai, naftos, vis\xc5\xb3 pasaulio r\xc5\xabd\xc5\xb3\xe2\x80\xa6\xe2\x80\x9c._NEWLINE_Tomo Edisono Menlo Parko laboratorija buvo pirmoji \xc4\xafmon\xc4\x97, ie\xc5\xa1kanti technologijos naujovi\xc5\xb3 ir kontroliuojanti j\xc5\xb3 gamyb\xc4\x85.\n_START_SECTION_\nBendradarbiai\n_START_PARAGRAPH_\n1883\xc2\xa0m. prie Edisono organizacijos prisijung\xc4\x97 kompetentingas matematikas Frenkas Julianas Sprague (angl. Frank Julian Sprague). Vienas i\xc5\xa1 reik\xc5\xa1mingiausi\xc5\xb3 Franko \xc4\xafna\xc5\xa1\xc5\xb3 \xc4\xaf Edisono Menlo Parko laboratorij\xc4\x85 buvo tai, kad jis \xc4\xafved\xc4\x97 patogesnius matematinius metodus buhalterijoje, bet Frankas Julianas Edisono organizacij\xc4\x85 paliko jau 1884\xc2\xa0m._NEWLINE_Kitas Edisono bendradarbis buvo Nikola Tesla (angl. Nikola Tesla), kuriam jis pa\xc5\xbead\xc4\x97jo 50 000 JAV doleri\xc5\xb3, ta\xc4\x8diau j\xc5\xb3 nesumok\xc4\x97jo. Tesla tobulino Edisono nuolatin\xc4\x97s elektros pasiskirstymo sistem\xc4\x85._NEWLINE_Taip pat Edisonui dirbo 28 jo \xe2\x80\x9epionieriai\xe2\x80\x9c.\n_START_SECTION_\nSrovi\xc5\xb3 karas\n_START_PARAGRAPH_\nPo Tomo Edisono nuolatin\xc4\x97s elektros pasiskirstymo sistemos patento \xc4\xaftvirtinimo atsirado daugiau \xc5\xbemoni\xc5\xb3, norin\xc4\x8di\xc5\xb3 \xc5\xa1i\xc4\x85 sistem\xc4\x85 patobulinti, atsirado D\xc5\xbeord\xc5\xbeo Vestinghauzo (angl. George Westinghouse) ir Nikolos Teslos kintamosios elektros pasiskirstymo sistema. Skirtingai negu nuolatin\xc4\x97 srov\xc4\x97, kintamoji srov\xc4\x97 gal\xc4\x97jo b\xc5\xabti jungiama prie labai auk\xc5\xa1tos \xc4\xaftampos, o transformatori\xc5\xb3 pagalba elektros srov\xc4\x99 siun\xc4\x8diama per ilgesnius, plonesnius bei pigesnius laidus. Taip pat kintamosios elektros srov\xc4\x97s teikimo procesas buvo patogesnis._NEWLINE_1887\xc2\xa0m. Jungtin\xc4\x97se Amerikos Valstijose jau buvo \xc4\xafrengta 121 Edisono nuolatin\xc4\x97s elektros srov\xc4\x97s elektrin\xc4\x97, tod\xc4\x97l Tomas Edisonas nenor\xc4\x97jo leisti patentuoti kintamosios elektros srov\xc4\x97s projekto. Taigi jis suorganizavo propagandin\xc4\x99 kampanij\xc4\x85 prie\xc5\xa1 savo konkurentus, \xc5\xa1alies gyventojams buvo pateikti du argumentai\xc2\xa0\xe2\x80\x93 kintamoji srov\xc4\x97 yra gerokai pavojingesn\xc4\x97 naudojimui ir jos veikimo laikotarpis ne\xc5\xbeinomas._NEWLINE_Nepaisant Edisono mirties bausmi\xc5\xb3 niekinimo, jis kintamosios elektros srov\xc4\x97s projekt\xc4\x85 panaudojo elektros k\xc4\x97d\xc4\x97s i\xc5\xa1radimui. Edisonas \xc5\xbemonijai nor\xc4\x97jo parodyti kintamosios srov\xc4\x97s pavoj\xc5\xb3, jo tarnai vie\xc5\xa1ai elektra kankino gyv\xc5\xabnus, rod\xc4\x97 filmuotas med\xc5\xbeiagas, ta\xc4\x8diau kintamosios srov\xc4\x97s projektas vis tiek nugal\xc4\x97jo Edisono nuolatin\xc4\x99 elektros srov\xc4\x97s sistem\xc4\x85. \xe2\x80\x9eSrovi\xc5\xb3 karas\xe2\x80\x9c pasibaig\xc4\x97 tik 2007\xc2\xa0m. lapkri\xc4\x8dio 14 d., kai visi\xc5\xa1kai buvo sustabdytos Edisono sistemos elektrini\xc5\xb3 darbas.\n_START_SECTION_\n1884\xe2\x80\x931929\xc2\xa0m.\n_START_PARAGRAPH_\nPo pirmosios \xc5\xbemonos mirties 1884\xc2\xa0m. Edisonas gyveno viengungio gyvenim\xc4\x85, ta\xc4\x8diau 1886\xc2\xa0m. jis nusipirko pra\xc5\xa1matn\xc5\xb3 nam\xc4\x85 \xe2\x80\x9eGlenmont\xc4\x85\xe2\x80\x9c Vest Orind\xc5\xbee, Naujajame D\xc5\xbeersyje, ir ved\xc4\x97 antr\xc4\x85j\xc4\xaf kart\xc4\x85. Taip pat Edisonas pasistat\xc4\x97 \xc5\xbeiemos sod\xc4\x85 Fortmaerse, Floridoje, ir ten praleido daug \xc5\xbeiem\xc5\xb3 su savo nauj\xc4\x85ja \xc5\xbemona._NEWLINE_1891\xc2\xa0m. Tomas Edisonas u\xc5\xbepatentavo kinetoskop\xc4\x85. \xc5\xa0is prietaisas buvo \xc4\xafdiegtas \xc5\xbeaidim\xc5\xb3 sal\xc4\x97se, \xc5\xbemon\xc4\x97s gal\xc4\x97jo pasi\xc5\xbei\xc5\xabr\xc4\x97ti trumpus filmukus. Kinetoskopas buvo vie\xc5\xa1ai parodytas 1891\xc2\xa0m. gegu\xc5\xbe\xc4\x97s 20 d._NEWLINE_1892\xc2\xa0m. rugpj\xc5\xab\xc4\x8dio 9 d. Edisonas gavo patent\xc4\x85 dvipusiam telegrafui, o 1896\xc2\xa0m. baland\xc4\xaf pagamintas Edisono gamyklose Tomo Armato (angl. Thomas Armat) kino film\xc5\xb3 projektorius \xe2\x80\x9eVitascope\xe2\x80\x9c buvo pardavin\xc4\x97jamas Edisono vardu ir vie\xc5\xa1ai demonstruojamas Niujorke. Prietaisas rod\xc4\x97 kino filmus su garso takeliu, mechani\xc5\xa1kai sinchronizuotu su filmu._NEWLINE_Tomas Edisonas 1895\xc2\xa0m. komercializavo \xc5\xa1eelito ekran\xc4\x85 rentgeno aparatui. Jis teig\xc4\x97, kad d\xc4\x97l \xc5\xa1io i\xc5\xa1radimo susigadino reg\xc4\x97jim\xc4\x85._NEWLINE_1902\xc2\xa0m. Londone Tomas Edisonas i\xc5\xa1 D\xc5\xbeord\xc5\xbeo Melio (angl. Georges M\xc3\xa9li\xc3\xa8s), teatro savininko, nusipirko \xe2\x80\x9eKelion\xc4\x97s \xc4\xaf m\xc4\x97nul\xc4\xaf\xe2\x80\x9c (A Trip to the Moon') filmo kopij\xc4\x85, kuri\xc4\x85 visiems vie\xc5\xa1ai parod\xc4\x97 Niujorke. Melis nor\xc4\x97jo gauti procent\xc4\x85 nuo gauto Edisono pelno, bet verslininkas privert\xc4\x97 Mel\xc4\xaf bankrutuoti. Edisonas nutar\xc4\x97 d\xc4\x97ti atspaudus ant savo nauj\xc5\xb3 film\xc5\xb3 juost\xc5\xb3, kad stipriau apsaugot\xc5\xb3 savo autoryst\xc4\x97s teises. 1908\xc2\xa0m. jis \xc4\xafk\xc5\xabr\xc4\x97 kinopatent\xc5\xb3 kompanij\xc4\x85 \xe2\x80\x9eMotion Picture Patents Company\xe2\x80\x9c._NEWLINE_1928\xc2\xa0m. Edisonas prisijung\xc4\x97 prie Civitano klubo, jame su savo geru draugu Henriu Fordu jie buvo aktyv\xc5\xabs nariai.\n_START_SECTION_\nPaskutinieji metai\n_START_PARAGRAPH_\n1930\xc2\xa0m. Edisono \xc5\xbemona Mina vieno laikra\xc5\xa1\xc4\x8dio interviu paskelb\xc4\x97, kad jos vyras yra labai sveikatingas \xc5\xbemogus, nes jis k\xc4\x97l\xc4\x97si anksti, valg\xc4\x97 tik sveik\xc4\x85 maist\xc4\x85 ir daug dirbo._NEWLINE_Edisonas buvo aktyvus verslininkas iki pat mirties. Jis vadovavo gele\xc5\xbeinkeli\xc5\xb3 kompanijai \xe2\x80\x9eLackawanna Railroad\xe2\x80\x9c. Dabar Edisono gele\xc5\xbeinkelio pasiekim\xc5\xb3 i\xc5\xa1graviruot\xc4\x85 plok\xc5\xa1tel\xc4\x99 galima pamatyti \xe2\x80\x9eLackawanna\xe2\x80\x9c laukiamajame terminale._NEWLINE_Tomas Edisonas mir\xc4\x97 1931\xc2\xa0m. spalio 18 d. savo namuose \xe2\x80\x9eGlenmonte\xe2\x80\x9c, Vest Orind\xc5\xbee, Naujajame D\xc5\xbeersyje.\n_START_SECTION_\nReliginiai \xc4\xafsitikinimai\n_START_PARAGRAPH_\nTomas Edisonas teig\xc4\x97 es\xc4\x85s deistu, nors daugelis j\xc4\xaf vadino ateistu. Istorikas Paulas Israelas (angl. Paul Israel) Edison\xc4\x85 laik\xc4\x97 laisvamaniu, o pats Edisonas save \xe2\x80\x9eThe New York Times\xe2\x80\x9c laikra\xc5\xa1\xc4\x8dio interviu pavadino deistu, esan\xc4\x8diu prie\xc5\xa1 smurt\xc4\x85. Jis sakydavo: \xe2\x80\x9eKenkdami visiems kitiems gyviams, mes vis dar esame laukiniai \xc5\xbemon\xc4\x97s.\xe2\x80\x9c\n_START_SECTION_\nPagerbimas\n_START_PARAGRAPH_\nTomo Edisono garbei yra pavadinti \xc4\xafvair\xc5\xabs pastatai, muziejai, kompanijos bei apdovanojimai, pavyzd\xc5\xbeiui, Tomo Edisono valstybin\xc4\x97 kolegija Fortmaerse, Floridoje, 3 Edisono tiltai, \xe2\x80\x9eDetroit Edison\xe2\x80\x9c, \xe2\x80\x9eConsolidated Edison\xe2\x80\x9c, \xe2\x80\x9eEdison International\xe2\x80\x9c kompanijos bei Edisono medalio apdovanojimas. Taip pat Edisonas pats buvo gav\xc4\x99s Matteucci fizik\xc5\xb3 apdovanojim\xc4\x85 (1887\xc2\xa0m.), jam buvo priskirta 35 Maiklo Harto knygos \xe2\x80\x9e100 \xc4\xaftakingiausi\xc5\xb3 asmen\xc5\xb3 istorijoje\xe2\x80\x9c vieta (1978\xc2\xa0m.), taip pat jis gavo pirm\xc4\x85 viet\xc4\x85 \xe2\x80\x9eLife\xe2\x80\x9c \xc5\xbeurnalo apklausoje \xe2\x80\x9e100 svarbiausi\xc5\xb3 t\xc5\xabkstantme\xc4\x8dio asmen\xc5\xb3\xe2\x80\x9c (1997\xc2\xa0m.) bei 15 viet\xc4\x85 \xe2\x80\x9eDid\xc5\xbei\xc5\xb3j\xc5\xb3 amerikie\xc4\x8di\xc5\xb3\xe2\x80\x9c seriale (2005\xc2\xa0m.). Vasario 11 d., Edisono gimimo diena, yra JAV i\xc5\xa1rad\xc4\x97j\xc5\xb3 diena nuo 1983\xc2\xa0m."